[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 17.9.2008

COM(2008) 563 τελικό

2008/0183 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1290/2005 για την χρηματοδότηση της Κοινής Γεωργικής Πολιτικής και του κανονισμού (ΕΚ) αριθ. 1234/2007 για την θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) όσον αφορά την διανομή τροφίμων στους απόρους της Κοινότητας

(SEC(2008) 2436)(SEC(2008) 2437)

ΑΙΤΙΟΛΟΓΙΚΗ ΕΚΘΕΣΗ

1. Το ιστορικο της πρότασης

Ο κανονισμός (ΕΟΚ) αριθ. 3730/87 του Συμβουλίου προέβλεπε γενικούς κανόνες για την διάθεση τροφίμων από τα αποθέματα παρέμβασης σε ορισμένους οργανισμούς με σκοπό την διανομή τους στους απόρους της Κοινότητας. Ο κανονισμός αυτός καταργήθηκε εν συνεχεία και ενσωματώθηκε στον κανονισμό για την θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ).

Επί πάνω από δύο δεκαετίες τα αποθέματα παρέμβασης που διέθετε η Κοινότητα υπήρξαν μια αξιόπιστη πηγή παροχής επισιτιστικής βοήθειας στους απόρους. Η ανάγκη για διανομή τροφίμων αυξήθηκε ως συνέπεια των διαδοχικών διευρύνσεων οι οποίες αύξησαν σημαντικά τον άπορο πληθυσμό της Κοινότητας. Το 2006 πάνω από 13 εκατ. άνθρωποι επωφελήθηκαν από αυτό το καθεστώς ενισχύσεων. Εξάλλου οι αυξανόμενες τιμές των τροφίμων επηρεάζουν αρνητικά τη επισιτιστική ασφάλεια των απόρων και αυξάνουν το κόστος χορήγησης επισιτιστικής βοήθειας.

Οι στόχοι της Κοινής Γεωργικής Πολιτικής (ΚΓΠ), όπως ορίζονται στο άρθρο 33 παράγραφος 1 της συνθήκης, είναι η σταθεροποίηση των αγορών και η διασφάλιση λογικών τιμών για τα προϊόντα που προσφέρονται στους καταναλωτές. Με την πάροδο των ετών τα προγράμματα διανομής τροφίμων που υλοποιήθηκαν στα πλαίσια αυτού του καθεστώτος βοήθησαν στην επίτευξη και των δύο στόχων και, με την μείωση της επισιτιστικής ανασφάλειας των απόρων της Κοινότητας, συνέβαλαν σημαντικά στην εξασφάλιση μεγάλης επάρκειας τροφίμων εντός της Ευρωπαϊκής Ένωσης καθώς και στην μείωση των αποθεμάτων παρέμβασης.

Κατά τα τελευταία χρόνια η ΚΓΠ έχει αναμορφωθεί σημαντικά και πρωταρχικός της στόχος δεν είναι πλέον η αύξηση της παραγωγικότητας αλλά η ενίσχυση της μακροπρόθεσμης αειφορίας της γεωργίας. Στο πλαίσιο αυτό η παρέμβαση ως ρυθμιστικό μέσο δεν χρησιμοποιείται πλέον για ορισμένα προϊόντα όπως το ελαιόλαδο, η ζάχαρη και το καλαμπόκι ενώ όσον αφορά τα υπόλοιπα χρησιμοποιείται πλέον ως δίκτυ ασφαλείας, που ήταν και ο αρχικός της ρόλος. Αυτό είχε ως συνέπεια να αυξηθούν σημαντικά οι ποσότητες των προϊόντων που αγοράζονται προκειμένου να χορηγηθεί βοήθεια μέσω των κοινοτικών προγραμμάτων.

Στην δήλωσή του της 4ης Απριλίου 2006 σχετικά με τον εφοδιασμό των φιλανθρωπικών οργανώσεων που έχουν εξουσιοδοτηθεί να υλοποιήσουν το ευρωπαϊκό πρόγραμμα επισιτιστικής βοήθειας υπέρ των απόρων, το Ευρωπαϊκό Κοινοβούλιο εξέφρασε την ανησυχία του σχετικά με το μέλλον του ευρωπαϊκού προγράμματος επισιτιστικής βοήθειας και, επιθυμώντας ζωηρά την ικανοποίηση των επισιτιστικών τους αναγκών, κάλεσε την Επιτροπή και το Συμβούλιο να προσδώσουν διαρκή χαρακτήρα στο ευρωπαϊκό πρόγραμμα επισιτιστικής βοήθειας.

Πρόσφατα, στις 22 Μαΐου 2008, το Ευρωπαϊκό Κοινοβούλιο εξέδωσε ψήφισμα σχετικά με τις αυξανόμενες τιμές των τροφίμων στην ΕΕ και στις αναπτυσσόμενες χώρες στο οποίο τονίζει το βασικό χαρακτήρα του δικαιώματος για τροφή και την ανάγκη βελτίωσης της πρόσβασης όλων των ανθρώπων ανά πάσα στιγμή σε επαρκή τροφή για την εξασφάλιση ενεργού και υγιούς ζωής.

Η Επιτροπή έχει ήδη αναγνωρίσει την σπουδαιότητα αυτού του καθεστώτος στην ανακοίνωσή της με τίτλο «Αντιμετώπιση της πρόκλησης από την αύξηση των τιμών των τροφίμων – Κατευθύνσεις για την δράση της ΕΕ» της 20ής Μαΐου 2008. Κατά την διάρκεια της ομιλίας τους στο Κοινοβούλιο στις 18 Ιουνίου 2008, ο Πρόεδρος της Ευρωπαϊκής Επιτροπής ανέφερε ότι η Επιτροπή θα αυξήσει τον προϋπολογισμό γι’ αυτή την πρωτοβουλία κατά δύο τρίτα.

― Διαβούλευση με τα ενδιαφερόμενα μέρη και εκτίμηση των επιπτώσεων

Σε μία δημόσια διαβούλευση μέσω διαδικτύου σχετικά με το κοινοτικό πρόγραμμα διανομής τροφίμων υπήρξε μεγάλη συμμετοχή, με την συντριπτική πλειοψηφία να τάσσεται υπέρ της συνέχισης του κοινοτικού προγράμματος διανομής τροφίμων. Κατά την διάρκεια δύο ημερίδων οι οποίες έγιναν στις 11 Απριλίου και στις 15 Ιουλίου 2008 ζητήθηκαν προτάσεις από φιλανθρωπικές οργανώσεις που συμμετέχουν στην διανομή στα κράτη μέλη και, στο πλαίσιο της επιτροπής διαχείρισης της κοινής οργάνωσης των γεωργικών αγορών, οι εθνικές αρχές παρουσίασαν τις απόψεις τους σχετικά με την υλοποίηση του προγράμματος.

Σύμφωνα με την δέσμευση για βελτίωση της νομοθεσίας η Επιτροπή προέβη σε εκτίμηση των επιπτώσεων τεσσάρων πιθανών εναλλακτικών λύσεων : «Αμετάβλητη κατάσταση» σύμφωνα με τη οποία τα αποθέματα παρέμβασης θα παρέμεναν η μοναδική διαρκής πηγή τροφίμων. «Αποθέματα παρέμβασης και αγορές προϊόντων», σύμφωνα με την οποία το πρόγραμμα θα βασίζεται σε αποθέματα παρέμβασης όταν είναι διαθέσιμα καθώς και στην αγορά προϊόντων. «Μόνο αγορές προϊόντων», σύμφωνα με την οποία δεν θα είναι πλέον δυνατή η χρησιμοποίηση αποθεμάτων παρέμβασης και «Λήξη της διανομής προϊόντων» σύμφωνα με την οποία το πρόγραμμα διανομής τροφίμων θα έληγε σταδιακά ή θα εκαταργείτο. Σύμφωνα με την εκτίμηση των επιπτώσεων οι καθορισμένοι στόχοι θα επιτυγχάνονταν καλύτερα με την δεύτερη και την τρίτη λύση.

2. Στοιχεία της πρότασης

Στο πλαίσιο αυτό η Επιτροπή προτείνει την αναθεώρηση του προγράμματος διανομής τροφίμων με βάση τα ακόλουθα στοιχεία :

- Δύο πηγές εφοδιασμού. Τα τρόφιμα μπορεί να προέρχονται είτε από τα αποθέματα παρέμβασης είτε από την αγορά. Η προσφυγή στην αγορά δεν θα περιορίζεται πλέον στις περιπτώσεις προσωρινής ανεπάρκειας αποθεμάτων παρέμβασης. Εντούτοις, η προτεραιότητα θα δίνεται στην χρησιμοποίηση κατάλληλων αποθεμάτων παρέμβασης, όταν είναι διαθέσιμα.

- Μεγαλύτερη ποικιλία τροφίμων προς διανομή. Με στόχο την βελτίωση της διατροφικής ισορροπίας των τροφίμων που παρέχει το πρόγραμμα, τα διανεμόμενα προϊόντα δεν πρέπει πλέον να περιορίζονται σε αυτά για τα οποία ισχύει η παρέμβαση. Τα τρόφιμα θα επιλέγονται από τις αρχές των κρατών μελών με βάση διατροφικά κριτήρια και θα διανέμονται σε συνεργασία με φορείς της κοινωνίας των πολιτών.

- Μακροπρόθεσμη προοπτική. Οι εργασίες διανομής τροφίμων απαιτούν μακροπρόθεσμο προγραμματισμό και προσεκτική προετοιμασία εκ μέρους των αρχών και των οικείων φορέων της κοινωνίας των πολιτών. Με στόχο την βελτίωση της αποτελεσματικότητάς του, το κοινοτικό πρόγραμμα διανομής τροφίμων θα είναι τριετούς διάρκειας. Τα ποσά της ενίσχυσης για τον δεύτερο και τον τρίτο χρόνο θα είναι απλώς ενδεικτικά και θα οριστικοποιούνται εν συνεχεία από την αρμόδια για τον προϋπολογισμό αρχή.

- Σαφέστερες προτεραιότητες. Τα κράτη μέλη θα βασίζουν τις αιτήσεις τους για ενίσχυση στα εθνικά προγράμματα διανομής τροφίμων, τα οποία καθορίζουν τους στόχους και τις προτεραιότητές τους για την διανομή τροφίμων στους άπορους.

- Συγχρηματοδότηση. Η καθιέρωση συγχρηματοδότησης θα ενισχύσει την συνοχή του καθεστώτος, θα διασφαλίσει τον κατάλληλο προγραμματισμό και θα ευνοήσει τις συνέργειες. Με στόχο την σταδιακή χρησιμοποίηση και την διατήρηση υψηλού ρυθμού απορρόφησης των διαθέσιμων κοινοτικών πόρων, τα ποσοστά κοινοτικής συγχρηματοδότησης θα ανέρχονται στο 75% και στο 85% στα κράτη μέλη που υπάγονται στο Ταμείο Συνοχής όσον αφορά το πρόγραμμα της περιόδου 2010/12. Εν συνεχεία, όσον αφορά το πρόγραμμα της περιόδου 2013/15, τα ποσοστά της κοινοτικής συγχρηματοδότησης θα ανέρχονται στο 50% και στο 75% αντίστοιχα.

- Βελτίωση της εποπτείας και της υποβολής εκθέσεων. Θα αυξηθούν οι υποχρεώσεις υποβολής εκθέσεων σε διάφορα επίπεδα και θα περιλαμβάνουν και την υποβολή έκθεσης εκ μέρους της Επιτροπής προς το Ευρωπαϊκό Κοινοβούλιο και το Συμβούλιο έως τις 31 Δεκεμβρίου 2012 το αργότερο.

3. Δημοσιονομικές επιπτώσεις

Οι προτεινόμενοι κανόνες έχουν ως στόχο την εφαρμογή των νέων διατάξεων σχετικά με το καθεστώς διανομής τροφίμων στους απόρους της Κοινότητας. Το νέο καθεστώς θα συγχρηματοδοτείται από την Κοινότητα. Κατά συνέπεια, πρέπει να τροποποιηθεί το άρθρο 3 παράγραφος 1 του κανονισμού (ΕΚ) αριθ. 1290/2005. Οι κανόνες αυτοί καθαυτοί δεν θα έχουν καμία επίπτωση στον προϋπολογισμό. Η δημοσιονομική επίπτωση θα αρχίσει με την έναρξη της υλοποίησης του προγράμματος διανομής τροφίμων του 2010 και θα προσδιοριστεί ταυτόχρονα με την εκπόνηση του προγράμματος.

2008/0183 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1290/2005 για την χρηματοδότηση της Κοινής Γεωργικής Πολιτικής και του κανονισμού (ΕΚ) αριθ. 1234/2007 για την θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) όσον αφορά την διανομή τροφίμων στους απόρους της Κοινότητας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ίδρυση της Ευρωπαϊκής Κοινότητας και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου[1],

Εκτιμώντας τα ακόλουθα:

(1) Ο κανονισμός (EΟΚ) αριθ. 3730/87 του Συμβουλίου της 10ης Δεκεμβρίου 1987 που καθορίζει τους γενικούς κανόνες για την διάθεση τροφίμων από τα αποθέματα παρέμβασης σε ορισμένους οργανισμούς με σκοπό την διανομή τους στους απόρους της Κοινότητας[2], ο οποίος εν συνεχεία καταργήθηκε και ενσωματώθηκε στον κανονισμό (ΕΚ) αριθ. 1234/2007[3] του Συμβουλίου, υπήρξε αξιόπιστη πηγή άντλησης τροφίμων προς διανομή στους απόρους της Κοινότητας επί πάνω από δύο δεκαετίες.

(2) Στους στόχους της Κοινής Γεωργικής Πολιτικής (ΚΓΠ), όπως ορίζονται στο άρθρο 33 παράγραφος 1 της συνθήκης, περιλαμβάνεται η σταθεροποίηση των αγορών καθώς και η διασφάλιση λογικών τιμών για τα προϊόντα που προσφέρονται στους καταναλωτές. Με το πέρασμα των χρόνων τα προγράμματα διανομής τροφίμων που υλοποιήθηκαν στο πλαίσιο του εν λόγω καθεστώτος συνέβαλαν επιτυχώς στην επίτευξη και των δύο στόχων και, με την μείωση της επισιτιστικής ανασφάλειας των απόρων ατόμων στην Κοινότητα, συνέβαλαν σημαντικά στην εξασφάλιση μεγάλης επάρκειας τροφίμων εντός της Κοινότητας καθώς και στην μείωση των αποθεμάτων παρέμβασης.

(3) Το Ευρωπαϊκό Κοινοβούλιο, στην δήλωσή του της 4ης Απριλίου 2006 σχετικά με τον εφοδιασμό των φιλανθρωπικών οργανώσεων που έχουν εξουσιοδοτηθεί να υλοποιήσουν το ευρωπαϊκό πρόγραμμα επισιτιστικής βοήθεια υπέρ των απόρων[4], επισημαίνει ότι το ευρωπαϊκό πρόγραμμα επισιτιστικής βοήθειας για τους απόρους αποδείχθηκε πολύτιμο και ζωτικής σημασίας για εκατομμύρια ευρωπαίους. Εξέφρασε επίσης την ανησυχία του σχετικά με το μέλλον του ευρωπαϊκού προγράμματος επισιτιστικής βοήθειας για τους απόρους και, επιθυμώντας διακαώς την ικανοποίηση των επισιτιστικών τους αναγκών, κάλεσε την Επιτροπή και το Συμβούλιο να προσδώσουν, μεταξύ άλλων, διαρκή χαρακτήρα στο ευρωπαϊκό πρόγραμμα επισιτιστικής βοήθειας.

(4) Οι διαδοχικές διευρύνσεις της Κοινότητας αύξησαν τον αριθμό των πιθανών δικαιούχων των καθεστώτων επισιτιστικής βοήθειας στην Κοινότητα. Παράλληλα, οι αυξανόμενες τιμές των τροφίμων έχουν επηρεάσει αρνητικά την επισιτιστική ασφάλεια των απόρων και έχουν αυξήσει το κόστος χορήγησης επισιτιστικής βοήθειας. Κατά συνέπεια, η σημασία του καθεστώτος που είχε θεσπιστεί αρχικά με τον κανονισμό (ΕΟΚ) αριθ. 3730/87 αυξήθηκε με την πάροδο των ετών. Για τον λόγο αυτό, πρέπει να συνεχιστεί το καθεστώς σε κοινοτικό επίπεδο και να προσαρμοστεί περισσότερο στις εξελίξεις της αγοράς.

(5) Το ισχύον καθεστώς διανομής τροφίμων βασίζεται στην διανομή προϊόντων από κοινοτικά αποθέματα παρέμβασης τα οποία συμπληρώνονται, σε προσωρινή βάση, από αγορές τροφίμων. Εντούτοις, οι διαδοχικές μεταρρυθμίσεις της ΚΓΠ και οι ευνοϊκές εξελίξεις των τιμών παραγωγού είχαν ως αποτέλεσμα την σταδιακή μείωση των αποθεμάτων παρέμβασης καθώς και του φάσματος των διαθέσιμων προϊόντων. Κατά συνέπεια, οι αγορές προϊόντων θα πρέπει να αποτελέσουν επίσης μία μόνιμη πηγή εφοδιασμού για το καθεστώς προς συμπλήρωση των αποθεμάτων παρέμβασης στις περιπτώσεις που δεν διατίθενται κατάλληλα αποθέματα παρέμβασης.

(6) Ένα κοινοτικό καθεστώς δεν μπορεί να αποτελεί την μόνη πηγή ικανοποίησης των αυξανόμενων αναγκών για επισιτιστική βοήθεια στην Κοινότητα. Εθνικές πολιτικές οι οποίες υλοποιούνται από τις δημόσιες διοικήσεις και την κινητοποίηση της κοινωνίας των πολιτών είναι εξίσου αναγκαίες για την παροχή επισιτιστικής ασφάλειας στους απόρους. Ένα κοινοτικό καθεστώς με μεγάλη συνοχή θα μπορούσε πάντως να χρησιμεύσει ως υπόδειγμα διανομής τροφίμων στους απόρους, να συμβάλει στην δημιουργία συνεργειών και να ενθαρρύνει δημόσιες και ιδιωτικές πρωτοβουλίες με στόχο την αύξηση της επισιτιστικής ασφάλειας των απόρων. Επιπλέον, λόγω της γεωγραφικής διασποράς των μειωμένων διαθέσιμων αποθεμάτων παρέμβασης στα κράτη μέλη, μπορεί να συμβάλει στην καλύτερη δυνατή χρησιμοποίησή τους. Για τον λόγο αυτό, το κοινοτικό καθεστώς δεν πρέπει να έρχεται σε αντίθεση προς τέτοιες εθνικές πολιτικές.

(7) Προκειμένου να αξιοποιηθεί πλήρως η συνεκτική διάσταση του κοινοτικού καθεστώτος , να ενισχυθούν οι συνέργειες που προκαλούνται με τον τρόπο αυτό και να διασφαλιστεί ο κατάλληλος προγραμματισμός, θα πρέπει να προβλεφθεί η συγχρηματοδότηση του προγράμματος διανομής τροφίμων από τα κράτη μέλη. Πρέπει να καθοριστούν τα ανώτατα κοινοτικά ποσοστά συγχρηματοδότησης και η κοινοτική συγχρηματοδότηση πρέπει να προστεθεί στον κατάλογο των επιλέξιμων μέτρων για χρηματοδότηση από το Ευρωπαϊκό Γεωργικό Ταμείο Εγγυήσεων (ΕΓΤΕ) που προβλέπεται στο άρθρο 3 παράγραφος 1 του κανονισμού (ΕΚ) αριθ. 1290/2005[5] του Συμβουλίου. Κατά τα πρώτα χρόνια εφαρμογής του αναθεωρημένου καθεστώτος θα ισχύουν υψηλότερα ποσοστά συγχρηματοδότησης, προκειμένου να συνεχιστεί ο υψηλός ρυθμός απορρόφησης των πόρων, η σταδιακή καθιέρωση της συγχρηματοδότησης, η ομαλή μετάβαση και η αποφυγή του κινδύνου διακοπής του καθεστώτος εξαιτίας της πιθανής έλλειψης πόρων.

(8) Πρέπει να καθοριστεί το ποσοστό συνεισφοράς του ΕΓΤΕ με βάση την κατάσταση των κρατών μελών που είναι επιλέξιμα για χρηματοδότηση από το Ταμείο Συνοχής, τα οποία περιλαμβάνονται στον κατάλογο του παραρτήματος I της απόφασης 2006/596/EΚ[6] και μεταγενέστερων σχετικών αποφάσεων της Επιτροπής, προκειμένου να ενισχυθεί η οικονομική και κοινωνική συνοχή της Κοινότητας.

(9) Η πείρα έχει δείξει ότι είναι επιθυμητές ορισμένες βελτιώσεις όσον αφορά την διαχείριση αυτού του καθεστώτος, ώστε μέσω πολυετών προγραμμάτων να εξασφαλιστεί μακροπρόθεσμη προοπτική για τα κράτη μέλη και τους οργανισμούς υλοποίησης. Η Επιτροπή, κατά συνέπεια, πρέπει να καθορίσει τριετή προγράμματα υλοποίησης του καθεστώτος με βάση τις αιτήσεις των κρατών μελών προς την Επιτροπή και άλλες πληροφορίες που θεωρεί σχετικές. Τα κράτη μέλη πρέπει να βασίζουν τις αιτήσεις τους όσον αφορά τα προϊόντα διατροφής προς διανομή εντός οποιουδήποτε τριετούς προγράμματος στα εθνικά προγράμματα διανομής τροφίμων, τα οποία καθορίζουν τους στόχους και τις προτεραιότητές τους όσον αφορά την διανομή τροφίμων στους απόρους. Η Επιτροπή πρέπει να καθορίσει μια αντικειμενική μέθοδο κατανομής των διαθέσιμων πόρων.

(10) Θα πρέπει συνεπώς να τροποποιηθούν αναλόγως οι κανονισμοί (ΕΚ) αριθ. 1290/2005 και (ΕΚ) αριθ. 1234/2007.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 3 παράγραφος 1 του κανονισμού (ΕΚ) αριθ. 1290/2005, προστίθεται το ακόλουθο στοιχείο ζ) :

«(ζ) η χρηματοδοτική συμμετοχή της Κοινότητας για την διανομή τροφίμων στους απόρους της Κοινότητας που προβλέπεται στο άρθρο 27 του κανονισμού (ΕΚ) αριθ. 1234/2007.»

Άρθρο 2

Ο κανονισμός (ΕΚ) αριθ. 1234/2007 τροποποιείται ως εξής :

(1) Το άρθρο 27 αντικαθίσταται από το ακόλουθο κείμενο :

«Άρθρο 27 Διανομή τροφίμων στους απόρους της Κοινότητας

1. Διατίθενται προϊόντα που βρίσκονται στα αποθέματα παρέμβασης ή αγοράζονται τρόφιμα, προκειμένου να διανέμονται τρόφιμα στους απόρους της Κοινότητας μέσω οργανισμών που ορίζονται από τα κράτη μέλη,.

Τα τρόφιμα αγοράζονται μόνο στις περιπτώσεις που δεν διατίθενται κατάλληλα αποθέματα παρέμβασης για το καθεστώς διανομής τροφίμων.

2. Τα κράτη μέλη που επιθυμούν να συμμετάσχουν στο καθεστώς κοινοποιούν στην Επιτροπή τα εθνικά τους προγράμματα διανομής τροφίμων, τα οποία περιέχουν αιτήσεις για ποσότητες ειδών διατροφής προς διανομή κατά την διάρκεια τριετούς περιόδου καθώς και άλλες σχετικές πληροφορίες.

3. Το καθεστώς που προβλέπεται στην παράγραφο 1 βασίζεται σε τριετή προγράμματα τα οποία εκπονούνται από την Επιτροπή με βάση τις αιτήσεις που κοινοποιούν τα κράτη μέλη σύμφωνα με την παράγραφο 2 καθώς και άλλες πληροφορίες τις οποίες θεωρεί σημαντικές η Επιτροπή.Το τριετές πρόγραμμα προβλέπει την ετήσια συγχρηματοδότηση της Κοινότητας ανά κράτος μέλος καθώς και την ελάχιστη ετήσια συγχρηματοδότηση των κρατών μελών, οι οποίες καθορίζονται από την Επιτροπή σύμφωνα με την μέθοδο που προβλέπουν οι κανόνες εφαρμογής οι οποίοι εκδίδονται σύμφωνα με το άρθρο 43 στοιχείο (ζ). Οι συγχρηματοδοτήσεις για το δεύτερο και το τρίτο έτος του προγράμματος είναι ενδεικτικές. Τα κράτη μέλη που συμμετέχουν στο καθεστώς επιβεβαιώνουν κάθε χρόνο τις αιτήσεις που προβλέπονται στην παράγραφο 2. Με βάση αυτήν την επιβεβαίωση η Επιτροπή αποφασίζει κάθε επόμενο έτος σχετικά με τις οριστικές συγχρηματοδοτήσεις εντός των ορίων των διαθέσιμων πιστώσεων του προϋπολογισμού.Το τριετές πρόγραμμα μπορεί να τροποποιηθεί με βάση τις τυχόν εξελίξεις που επηρεάζουν την υλοποίηση των προγραμμάτων διανομής τροφίμων.

4. Οι οργανισμοί που ορίζονται από τα κράτη μέλη σύμφωνα με την παράγραφο 1 δεν επιτρέπεται να είναι εμπορικές επιχειρήσεις.Τα προϊόντα διατροφής που προβλέπονται στην παράγραφο 1 χορηγούνται δωρεάν στους οργανισμούς υλοποίησης.Η διανομή τροφίμων στους απόρους γίνεται :(α) δωρεάν, ή

(β) σε τιμή η οποία δεν υπερβαίνει σε καμιά περίπτωση την τιμή που δικαιολογείται από τα έξοδα στα οποία υποβάλλονται οι οργανισμοί υλοποίησης του προγράμματος, εκτός από το κόστος το οποίο μπορεί να καλυφθεί από το στοιχείο (β) του δεύτερου εδαφίου της παραγράφου 6.

5. Τα κράτη μέλη που συμμετέχουν στο καθεστώς :

(α) υποβάλλουν στην Επιτροπή ετήσια έκθεση σχετικά με την εφαρμογή του καθεστώτος·

(β) ενημερώνουν την Επιτροπή εγκαίρως σχετικά με τις εξελίξεις που επηρεάζουν την εφαρμογή των προγραμμάτων διανομής τροφίμων.

6. Επιλέξιμα κόστη στο πλαίσιο του καθεστώτος είναι :

(α) το κόστος των προϊόντων που προέρχονται από αποθέματα παρέμβασης, το οποίο ισούται με την τιμή παρέμβασης, προσαρμοσμένο με την εφαρμογή συντελεστών, εν ανάγκη, στις περιπτώσεις που υπάρχει διαφορά ποιότητας·

(β) το κόστος των τροφίμων που αγοράζονται.

Τα ακόλουθα κόστη μπορούν να θεωρηθούν επιλέξιμα σύμφωνα με το άρθρο 43 στοιχείο (ζ) :

(α) το κόστος μεταφοράς των προϊόντων διατροφής που προβλέπονται στην παράγραφο 1 προς ορισθέντες οργανισμούς υλοποίησης·

(β) το κόστος μεταφοράς των προϊόντων διατροφής και το διοικητικό κόστος των οργανισμών υλοποίησης που έχει άμεση σχέση με την υλοποίηση του καθεστώτος.

7. Η Κοινότητα συγχρηματοδοτεί τα επιλέξιμα κόστη στο πλαίσιο αυτού του καθεστώτος.Η κοινοτική συγχρηματοδότηση δεν υπερβαίνει :

(α) όσον αφορά το τριετές πρόγραμμα που αρχίζει την 1η Ιανουαρίου 2010, το 75% του επιλέξιμου κόστους ή το 85% του επιλέξιμου κόστους κατά την περίοδο 2007-2013 στα κράτη μέλη του Ταμείου Συνοχής, τα οποία περιλαμβάνονται στον κατάλογο του παραρτήματος I της απόφασης 2006/596/EΚ* της Επιτροπής· και

(β) όσον αφορά τα επόμενα τριετή προγράμματα, το 50% του επιλέξιμου κόστους ή το 75% του επιλέξιμου κόστους στα κράτη μέλη που είναι επιλέξιμα για χρηματοδότηση από το Ταμείο Συνοχής σε ένα δεδομένο έτος, τα οποία περιλαμβάνονται στον κατάλογο του παραρτήματος I της απόφασης 2006/596/EΚ και των επόμενων αποφάσεων.

8. Το κοινοτικό καθεστώς δεν θίγει τα τυχόν εθνικά προγράμματα τα οποία είναι σύμφωνα προς το κοινοτικό δίκαιο, βάσει των οποίων διανέμονται προϊόντα διατροφής σε απόρους.»

* EE L 243 της 6.9.2006, σ. 47.»

(2) Στο άρθρο 43 τα στοιχεία (ζ) και (η) αντικαθίσταται από το ακόλουθο κείμενο :

«(ζ) το καθεστώς διανομής τροφίμων στους απόρους της Κοινότητας που προβλέπεται στο άρθρο 27, περιλαμβανομένων των κανόνων για την οικονομική και δημοσιονομική διαχείριση, τις μεταβιβάσεις προϊόντων παρέμβασης ανάμεσα στα κράτη μέλη και το επιλέξιμου κόστους καθώς και για τους συντελεστές που προβλέπονται στο στοιχείο (α) του πρώτου εδαφίου της παραγράφου 6 αυτού του άρθρου,

(η) η κατάρτιση και η τροποποίηση των τριετών προγραμμάτων που προβλέπονται στο άρθρο 27 παράγραφος 3 περιλαμβανομένων και των αποφάσεων της Επιτροπής σχετικά με τις οριστικές συγχρηματοδοτήσεις.»

(3) Στο άρθρο 184 προστίθεται το ακόλουθο σημείο 9 :

«(9) μέχρι τις 31 Δεκεμβρίου 2012, το αργότερο, προς το Ευρωπαϊκό Κοινοβούλιο και το Συμβούλιο σχετικά με την εφαρμογή του καθεστώτος διανομής τροφίμων στους απόρους της Κοινότητας που προβλέπεται στο 27, μαζί με οποιεσδήποτε κατάλληλες προτάσεις.»

Άρθρο 3

Ο παρών κανονισμός αρχίζει να ισχύει την έβδομη ημέρα από την δημοσίευσή του στην Επίσημη Εφημερίδα της Ευρωπαϊκής Ένωσης .

Ισχύει για τα τριετή προγράμματα που αρχίζουν την 1η Ιανουαρίου 2010 ή μεταγενέστερα.

Όσον αφορά την εκτέλεση του προγράμματος διανομής κατά το 2009 ισχύουν οι διατάξεις όπως τροποποιήθηκαν με βάση τα άρθρα 1 και 2 όπως ήταν διατυπωμένα πριν από την έναρξη της ισχύος του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΓΡΑΜΜΗ ΠΡΟΫΠΟΛΟΓΙΣΜΟΥ: 05 02 04 01 | ΠΙΣΤΩΣΕΙΣ 2008: 307 εκατ. ευρώ |

2. | ΤΙΤΛΟΣ: Κανονισμός του Συμβουλίου για την τροποποίηση του κανονισμού (ΕΚ) αριθ. 1290/2005 για την χρηματοδότηση της Κοινής Γεωργικής Πολιτικής και του κανονισμού (ΕΚ) αριθ. 1234/2007 για την θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) όσον αφορά την διανομή τροφίμων στους απόρους της Κοινότητας |

3. | ΝΟΜΙΚΗ ΒΑΣΗ: Άρθρο 37 της Συνθήκης για την Ίδρυση της Ευρωπαϊκής Κοινότητας |

4. | ΣΤΟΧΟΙ ΤΟΥ ΜΕΤΡΟΥ: Εφαρμογή των νέων διατάξεων για το καθεστώς διανομής τροφίμων στους απόρους |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατ. ευρώ) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2008 (εκατ. ευρώ) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2009 (εκατ. ευρώ) |

5.0 | ΔΑΠΑΝΕΣ - ΠΟΥ ΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) - ΕΘΝΙΚΕΣ ΑΡΧΕΣ - ΑΛΛΕΣ | - | - | - |

5.1 | ΕΣΟΔΑ - ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) - ΣΤΟ ΕΘΝΙΚΟ ΕΠΙΠΕΔΟ | - | - | - |

2010 | 2011 | 2012 | 2013 |

5.0.1 | ΠΡΟΒΛΕΨΕΙΣ ΔΑΠΑΝΩΝ | (α) | - | - | - |

5.1.1 | ΠΡΟΒΛΕΨΕΙΣ ΕΣΟΔΩΝ | - | - | - | - |

5.2 | ΤΡΟΠΟΣ ΥΠΟΛΟΓΙΣΜΟΥ: - |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΜΕΤΑΦΟΡΑ ΚΟΝΔΥΛΙΩΝ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

ΠΑΡΑΤΗΡΗΣΕΙΣ: (α) Οι προτεινόμενοι κανόνες έχουν ως στόχο την εφαρμογή των νέων διατάξεων για το καθεστώς διανομής τροφίμων στους απόρους της Κοινότητας. Το νέο καθεστώς θα συγχρηματοδοτείται από την Κοινότητα, οπότε χρειάζεται συμπλήρωση του άρθρου 3 παράγραφος 1 του κανονισμού (ΕΚ) αριθ. 1290/2005. Οι κανόνες αυτοί καθαυτοί δεν θα έχουν δημοσιονομική επίπτωση. Οι δημοσιονομικές επιπτώσεις θα αρχίσουν με την έναρξη υλοποίησης του προγράμματος διανομής τροφίμων του 2010 και θα προσδιορισθούν ταυτόχρονα με την εκπόνηση αυτού του προγράμματος. |

[1] XX

[2] ΕΕ L 352 της 5.1.2008, σ. 1.

[3] ΕΕ L 299 της 16.11.2007, σ. 1.

[4] ΕΕ C 293 E της 2.12.2006, σ. 170.

[5] ΕΕ L 209 της 11.8.2005, σ. 1.

[6] ΕΕ L 243 της 5.1.2008, σ. 47.